  Виталий Пронин Филармониысь артистъёс луизы доноръёсУдмурт кун филармония ӵемысь юрттэ нылпи юртъёслы. Концертэн поттэм уксёзэс анай-атайтэк кылемъёслы висъя. 27-тӥ мартэ артистъёс донор кариськизы.Филармониын 120 ужасез. Но таос пӧлысь 20-ез гинэ сюриз доноръёс радэ. Вир басьтӥсьёс азе чурыт куронъёс пуктэмын уго. Кылсярысь, секталаед 55 килограммлэсь мед ортчоз. Нош филармониысь артистъёс огъёсыз чиедэсь, мукетъёсызлэн вир сётыны арлыдзы ортчемын ни. Тол шорын талэсь но ӧжыт артист, оло, люкаськысал: нуналлы быдэ сямен концерт сётоно уго - больницаетӥ ветлыны дыр ӧвӧл. Соин ик та 20 мурт понна но туж шумпотоно ни. Уката ик, али больницаосын вир тырмымтэ дыръя.- Вир сётон пумысен малпанэн черлазы но, ачим но бурдъяськи, - вера филармонилэн кивалтӥсез Алексей Фомин. - Шумпотӥ: ужасьёсылэн сюлэмъёссы чылкытэсь, мурт адямилы юрттыны дасесь. Соин ик, вир сётон ужрад вирамы пыӵалоз шуыса, оскисько. Собере, соиз но вань. Тодосчиос эскеризы, кудӥз крезьгур кызьы воштэ вулэсь пуштроссэ. Рок, пе, солэсь молекулаоссэ зол сӧре, бышкись езлы укшась каре. Нош классика волятэ. Адями 80 процентлы вулэсь бере, оскисько, филармониын ужасьёслэн вирзы уката но чылкыт. Сыӵе вир, мурт мугоре сюрыса, кинлы ке одно юрттыны, кинэ ке ӟечгес карыны кулэ.Алексей Фомин оске: артистъёслэсь адӟем карозы мукет учреждениосын ужасьёс но - дэмен мынозы вир сётыны, муртлэсь улонзэ утьыны.Елена Фёдорова Туспуктӥз Владимир Беломорских Теги: Адемкарымон АлексейФомин Удмурткунфилармония  